इदे बाद ते औखी कोला औखी परीक्षां बी गोर्की दी हिम्मत नेईं त्रोड़ी सकियां, ते इन्दे जीवन त नेकां परीक्षां, मसीबतां ते खतरे आए, जेह्‌ड़े सौ कोला जादा मनुक्खैं लेई बी काफी हे। 1891-92 च रूसी जनता पर बड़ी बड्डी मसीबत आई। भयानक काल करी बोल्गा नदी दे नेड़े दे ते मध्य रूस दे लक्खां करसान परिवार, ग्रां दे ग्रां, अपने घर-बार छोड़ियै दक्खन आले रस्तें पर टुरी पे। लेव टालस्टाय, चेखोफ, कोरोलेंको ते होर दूए रूसी लेखकें भुक्खें दी मदती लेई मता किश कीता। उसले तगर गोर्की लेखक नेईं हे बने दे, ओह्‌ते आपूं बी काल दा शिकार हे। उन्दे कन्ने गै उनें यूक्रेन, क्रीमिया ते काकेशिया दा चक्कर बी लाया। केई बारी उनेंगी मारी-मारियै अद्ध-मोआ करी ओड़ेआ गेआ, ते केई बारी पुलस उनेंगी शक्की व्यक्ति समझियै थानै लेई गेई। कुल मलाइयै उनें इन्नियां मसीबतां झल्लियां जे एह् समझना मुश्कल ऐ जे ओह् जिंदा कियां बचे रेह्। पर इ’ने सबनें गल्लें करी ओह् हताश नेईं होए जियां’क ओह् पैह्‌ले होई गे हे। सगुआं उन्दें च बरोध दी भावना होर निग्गर होईं, ते इक नराले उत्साह् दा संचार होआ। इ’नें हालात च उनें लिखना शुरू कीता।